CELEX: 32019R0651
Language: ro
Date: 2019-04-24 00:00:00
Title: Regulamentul (UE) 2019/651 al Comisiei din 24 aprilie 2019 de refuzare a autorizării unei mențiuni de sănătate înscrise pe produsele alimentare, care se referă la dezvoltarea și sănătatea copiilor (Text cu relevanță pentru SEE.)

25.4.2019   
               
               
                  RO
               
               
                  Jurnalul Oficial al Uniunii Europene
               
               
                  L 110/23
               
            
         REGULAMENTUL (UE) 2019/651 AL COMISIEI
         din 24 aprilie 2019
         de refuzare a autorizării unei mențiuni de sănătate înscrise pe produsele alimentare, care se referă la dezvoltarea și sănătatea copiilor
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1924/2006 al Parlamentului European și al Consiliului din 20 decembrie 2006 privind mențiunile nutriționale și de sănătate înscrise pe produsele alimentare (1), în special articolul 17 alineatul (3),
         întrucât:
         
                     (1)
                  
                  
                     În temeiul Regulamentului (CE) nr. 1924/2006, sunt interzise mențiunile de sănătate înscrise pe produsele alimentare, cu excepția cazului în care sunt autorizate de Comisie în conformitate cu regulamentul respectiv și sunt incluse într-o listă cu mențiuni permise.
                  
               
                     (2)
                  
                  
                     Regulamentul (CE) nr. 1924/2006 prevede, de asemenea, că cererile de autorizare a mențiunilor de sănătate pot fi trimise de către operatorii din sectorul alimentar autorității naționale competente a unui stat membru. Autoritatea națională competentă trebuie să trimită cererile valabile Autorității Europene pentru Siguranța Alimentară (EFSA), denumită în continuare „autoritatea”.
                  
               
                     (3)
                  
                  
                     După primirea unei cereri, autoritatea trebuie să informeze fără întârziere celelalte state membre și Comisia cu privire la cerere și să emită un aviz cu privire la mențiunea de sănătate în cauză.
                  
               
                     (4)
                  
                  
                     Comisia trebuie să decidă cu privire la autorizarea mențiunilor de sănătate, ținând cont de avizul emis de autoritate.
                  
               
                     (5)
                  
                  
                     Ca urmare a unei cereri din partea H.J. Heinz Supply Chain Europe B.V., transmisă în temeiul articolului 14 alineatul (1) litera (b) din Regulamentul (CE) nr. 1924/2006, s-a solicitat autorității să emită un aviz cu privire la o mențiune de sănătate privind „Nutrimune®” și apărarea imunitară împotriva agenților patogeni din tractul gastrointestinal și tractul respirator superior (întrebarea nr. EFSA-Q-2016-00008 (2)). Mențiunea propusă de solicitant a fost formulată după cum urmează: „«Nutrimune®» întărește apărarea imunitară în tractul gastrointestinal și tractul respirator superior ale copiilor de vârstă mică”.
                  
               
                     (6)
                  
                  
                     La 30 ianuarie 2017, Comisia și statele membre au primit avizul științific din partea autorității, care, pe baza datelor prezentate, a conchis că dovezile științifice nu sunt suficiente pentru a stabili o relație de cauză-efect între consumul de „Nutrimune®” (un lapte de vacă degresat pasteurizat și fermentat cu Lactobacillus paracasei CBA L74) și apărarea imunitară împotriva agenților patogeni din tractul gastrointestinal și tractul respirator superior. În consecință, având în vedere că nu îndeplinește cerințele Regulamentului (CE) nr. 1924/2006, mențiunea nu ar trebui autorizată.
                  
               
                     (7)
                  
                  
                     La stabilirea măsurilor prevăzute în prezentul regulament au fost luate în considerare observațiile solicitantului, primite de Comisie în temeiul articolului 16 alineatul (6) din Regulamentul (CE) nr. 1924/2006.
                  
               
                     (8)
                  
                  
                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,
                  
               ADOPTĂ PREZENTUL REGULAMENT:
         
            Articolul 1
            Mențiunea de sănătate prezentată în anexa la prezentul regulament nu se include în lista Uniunii cu mențiuni permise, astfel cum se prevede la articolul 14 alineatul (1) din Regulamentul (CE) nr. 1924/2006.
         
         
            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 24 aprilie 2019.
            
               
                  Pentru Comisie
               
               
                  Președintele
               
               Jean-Claude JUNCKER
            
         
         
            (1)  JO L 404, 30.12.2006, p. 9.
         
            (2)  EFSA Journal 2017;15(1):4679.
      
      
         
            ANEXĂ
            
               Mențiune de sănătate respinsă
            
            
                        Cerere – Dispoziții relevante din Regulamentul (CE) nr. 1924/2006
                     
                     
                        Nutrient, substanță, produs alimentar sau categorie de produse alimentare
                     
                     
                        Mențiune
                     
                     
                        Trimitere la avizul EFSA
                     
                  
                        Articolul 14 alineatul (1) litera (b): mențiune de sănătate referitoare la dezvoltarea și sănătatea copiilor
                     
                     
                        „Nutrimune®” (un lapte de vacă degresat pasteurizat și fermentat cu Lactobacillus paracasei CBA L74)
                     
                     
                        „Nutrimune®” întărește apărarea imu nitară în tractul gastrointestinal și tractul respirator superior ale copiilor de vârstă mică.
                     
                     
                        Q-2016-00008